
A flamand gyógypedagógiai rendszer

Úgy gondolom, hogy az élet valamennyi területén fontos, hogy információkat, tapasztalatokat szerezzünk mások munkájáról, ezáltal tökéletesítve saját módszereinket, változtatva szemléletmódunkat. Ez alól nem képezhet kivételt az oktatási rendszer, ezen belül a gyógypedagógiai ellátás működése sem. Egyetemi tanulmányaim során lehetőséget kaptam, hogy megismerjem a flamand gyógypedagógiai rendszer működését. Meglátásom szerint a Flandriában működő ellátás rendszerének ismeretében a hazai gyógypedagógia rendszer bizonyos pontjainak megváltoztatásával, átgondolásával még hatékonyabbá lehetne ellátó rendszerünket tenni.
Az egyetem biztosította nemzetközi program, az Erasmus keretein belül egy szemesztert Belgiumban, Nyugat-Flandriában töltöttem. Tanulmányaim során fogalmazódott meg bennem az igény, hogy további ismereteket szerezzek a flamand gyógypedagógiai ellátásról, így egy kéthetes tanulmányút során bővítettem szaktudásomat.
Dolgozatomban a flamand gyógypedagógiai rendszert mutatom be. Bepillantást engedek a flandriai gyógypedagógia történetébe, felvázolom a rendszer jövőjét, a jelenleg folyamatban lévő reformjavaslatok ismertetésével. Igyekszem minél több információval szolgálni a rendszer jogi szabályozásáról, a gyógypedagógiáit érintő speciális intézkedésekről. Betekintést nyújtok a fogyatékos személyek többségi oktatásba való bevezetésének rendszerébe, a szegregált gyógypedagógiai oktatásba. Ismertetem, hogy miként gondoskodik a flamand gyógypedagógia az idegen anyanyelvű, etnikai kisebbségből érkező gyermekek ellátásáról, illetve a Brüsszel-régióban, a nyelvi határokon elhelyezkedő holland tanítási nyelvű iskolák tanulóiról. Szemléltetem a flamand és a magyar gyógypedagógiai rendszer közötti legfőbb különbségeket.
Véleményem szerint minél többet tudunk meg a különböző országok gyógypedagógiai rendszerének működéséről, annál hatékonyabbá tehetjük saját gyakorlatunkat is.



